Blondiin on tavaliselt ikka tõesti kohe päris Harju keskmine. Tavalistes heledates  teksades, mingi pluusike seljas ja pigem mugavad kui ilusad jalanõud jalas. Keskmist kasvu ja keskmist kaalu. Soeng selline nagu ta ise kasvab, tavalised blondid poolpikad juuksed. Meikimisega pole viitsitud vaeva näha. Kui järgmisel päeval peaks selle naise sarnaste blondiinide rivist tuvastama, siis ilmselt peaks ka enne natuke aega järele mõtlema, milline neist see õige ikkagi olla võiks. Mees on… No ütleme, et Itaalia keskmine.  Paarikese käitumist jälgides on aru saada, et nad on koos olnud juba  mõnda aega (sest see itaallane ei viska nii meelast silda kui need itaallased, kes alles üritavad endale Tallinna välikohvikutest või Estonian Airi lennumasinast naist lantida, vahib pigem rahutult ringi) ja suure tõenäosusega on tegemist lühivisiidiga naise kodumaale. Kõrvu teritades saad teada, et see on ühtlasi ilmselt ka esimene visiit, sest naine räägib talle mingisuguseid lugusid "Meil Eestis" ja "Vanasti, kui ma…" ja "Ülehomme ma tutvustan sind oma õele".